Դերիլ Ջոնս

Դերիլ Ջոնս (անգլ. Darryl Jones, նաև հայտնի է որպես The Munch, ), ամերիկյան բաս կիթառահար։ Ջոնսը կարիերան սկսել է որպես սեսսիոն երաժիշտ, որտեղ ձեռք է բերել փորձ և վստահություն՝ նվագելով ջազ, բլյուզ և ռոք ամենահարգված կատարողների հետ։ 1993 թվականին The Rolling Stones խմբի հիմնական բասիստ Բիլ Ուայմենի հեռանալուց հետո Ջոնսն ընդունվել է որպես սայդմեն և մասնակցել է նրանց բոլոր ալբոմների կամ ելույթների ձայնագրությանը։

Կենսագրություն 
Ջոնսը ծնվել է 1961 թվականի դեկտեմբերի 11-ին Չիկագոյում։ Մանկության տարիներին նրա հայրը, անձամբ թմբկահար լինելով, լավ է վերաբերվել որդու՝ երաժշտությամբ տարված լինելուն և նրան սովորեցրել է կիթառ նվագել։ Դերիլի հարևանը, որ բասիստ էր, համոզել է նրան կիթառից անցնել բասի։

Ջոնսն ընդունվել է Հարավային Իլինոյսի Կարբոնդեյլի համալսարան, սակայն բաս կիթառ նվագելը չի թողել։ Երաժիշտ Վինս Ուիլբերն կրտսերը, որի հետ Ջոնսն առաջին անգամ նվագել է իր ստուդիական սեսիայում, ինչպես պարզվել է, եղել է հռչակավոր ջազմեն Մայլս Դևիսի ազգականը։ Նա Ջոնսին ասել է, որ Դևիսը նոր բասիստ է փնտրում և խորհուրդ է տվել նրան դիմել։ Այն բանից հետո, երբ Ջոնսը զանգահարել է Դևիսին, նա երիտասարդ բասիստին հրավիրել է շրջագայության և հանդես եկել որպես ուսուցիչ։ 1983 թվականին Ջոնսը պաշտոնապես ընդգրկվել է նրա խմբի կազմում։ Նա մասնակցել է Դևիսի երկու ալբոմների՝ Decoy (1984) և You’re Under Arrest (1985) ձայնագրություններին։

Դևիսի հետ աշխատանքը Ջոնսին համբավ է բերել ջազի սիրահարների շրջանում, և նա հնարավորություն է ստացել աշխատել այլ հայտնի ջազային երաժիշտների հետ, ինչպիսիք էին Herbie Hancock's Headhunters-ը, Մայք Ստերնը, Ջոն Սքոֆիլդը և Steps Ahead-ը: Նա նաև հանդես է եկել որպես սեսսիոն բասիստ այնպիսի ռոք և փոփ կատարողների մոտ, ինչպիսիք են Շերը, Սթինգը, Փիթեր Գեբրիելը, Մադոննան, Էրիկ Քլեփթոնը և Ջոան Արմեթրեյդինը։

Երբ The Rolling Stones-ի հիմնադիրներից մեկը՝ բասիստ Բիլ Ուայմանը, 1993 թվականին հեռացել է խմբից, Ջոնսը նրանց հետ սկսել է երկարաժամկետ համագործակցություն, որը շարունակվում է մինչ օրս։ Սկսած Voodoo Lounge (1994) ալբոմից՝ նա նվագել է բաս կիթառի պարտիաներ ռոլինգների բոլոր ալբոմներում և հաճախ հանդես է գալիս համերգների ժամանակ։ Stones-ի այլ սայդմենների՝ սաքսոֆոնահար Բոբի Քիսի և ստեղնահար Չակ Լիվելի նման Ջոնսի բեմական վարքագիծը և տեսքը աննկատ են, ինչի պատճառով նա մնում է խմբի հայտնի մասնակիցների ստվերում։ Նա ստանում է կայուն աշխատավարձ և չի մասնակցում խմբի՝ ելույթներից ու ձայնագրություններից ստացված և այլ եկամուտների բաժանմանը։

Ծանոթագրություններ

Արտաքին հղումներ 
 A Basses — Darryl Jones Signature Series Bass
 Ջոնսի պաշտոնական կայքը

Դերիլ Ջոնսի մասին հոդվածներ Bassplayer.com կայքում 
 Goldsher, Alan (2005 թվականի օգոստոս). «Darryl Jones Stone Unturned». Bass Player
 Coryat,Karl. (2003 թվականի փետրվար) «Darryl Jones on Playing with the Rolling Stones, Sting, and Miles Davis — to Name a Few». Bass Player.
 Jisi, Chris. (2000 թվականի հունվար) «Darryl Jones: Like A Rolling Stone». Bass Player.
 Wissmann, Chris (1996). «Former SIU Student Playing Bass for Rolling Stones ». «Nightlife

 
Ամերիկացի բաս կիթառահարներ